क्वळैं होलि नीसि, डांडा होला ईं सैणा, तेरी माया त् नि छोड़ू, बैठ जा मेरी मैणा। तेरी मेरी माया जुग-जुग सुख मेरी मैणा, तेरी सौं मैं त्वे नि छोड़ू राति जना गैणा।
उंचि ढया-डांड्यों तुम निसि ह्वैजा, देखण द्या मी रिसासौऊ राज।
बास-बास कफ्फू भै झुमैलो, मैरा मैत्यों का चौक भै झुमैलो। मेरा मैती सूणला झुमैलो, ऊँ खुद लगली झुमैलो।
मेरा मैत का देस ना बास, ना बास घुघुती, बोई सूणली आँसू ढोळली,बाबा सूणला ।
जादौं भौंरा माँजी का पास हमारी, कुसल मंगल बोली, कल्याण बोलि आयी।
सौणा मैना नायिका दूर परदेस जयां पति तैं रैबार भेजदि- जा मेरा पंछी काळा डांडा पार, मैनू लग्यंू च सौण कू। मेरो रैबार स्वामी जी मू देई, खुद मा बल रोणी छई।
अर भादौ कि अंध्यरि घंताघोर रात मा बासद मोर वीं बिरहिणी कि खुदांदि जिकुड़ि पर चीरा लगै देंद- भादौं की अंधेरी घंताघोर, ना बास ना बास पापी मोर।
कफुवा बासण फैगो बैणा,मेरी बैणा ए गै रितुरैणा।
घुघूती घुरूण लगी मेरा मैत की, बौड़ी-बौड़ी ऐगे रितु रितु चैत की।
न घूर घुघूती न हैंस बुरांस, रूड़यूं का दिन होलु मन यकुलांस।
देसां दी मैं कूंजड़ी परदेसा मेरा बास वे, परदेसां मेरा बास।
कबि वा खुद चखुली बणदि त् कबि धरति कि वा खुदेड़ बेटि चखुलौं मु मन कि ब्यथा सुणै जिकुड़ी झौळ बुझौंदि। मैथिली का ये गीत मा बि पंछी कु बासणो नायिका कि बिरह कि पीड़ तैं हौर च भड़कौंणू- विरह कुहकत मोर गात है, कैसे काटे हम उखम घाम।
आवा कागा, आवा कागा, हरियाँ बिरिछ बोल कागा, बोल कागा चौदिसौं सगुन।
ये वास्ता बोले सकेंद कि गढ़वाळि लोकगीतौं मा बणपंछी पहाड़ कि नारी कि खैरि-बिपदा, वींका सुख-दुख कि अभिव्यक्ति का माध्यम छन। वंूकि प्रीत कु बसंत फ्यंूली-बुरांस का बौणों यों चखुलों का पंखों पर सवार ह्वे वूंकि जिकुड़यों का मुल्क उतरद अर म्वार्यों कु रुमणाट बणी सैरि धरति कि भौण बणि जंद। गीतों मा न्यूत्यां घुघुती, कफ्फू, कागा, मल्यो, हिलांस, काफळ पाकुु,, मोर अर चकोर सब वींका दगड़्या बणी वींकि खुद मिटौंदन अर खैर्यंू कि उकाळ-उंदार नापणी वींकि जिंदगी तैं एक भौण देंदन। पर जाणदि च वा कि यीं खुदेड़ जिकुड़्यू यु रैबार वख नि पौंछण जख वा पौंछोंण च चाणी। फेर बि मन कु बोझ त् हळ्कु ह्वे हि जंद।
